Elizabeth Cotten

Elizabeth «Libba» Cotten (født 5. januar 1895 i Nord-Carolina, død 29. juni 1987 i Syracuse) var en amerikansk folkemusiker.

 Biografi 
Elizabeth Cotten ble født i januar 1895 i Chapel Hill i Nord-Carolina. Foreldrene hadde jordbruksbakgrunn, men hadde flytta til byen før Elizabeth ble født. Faren hadde ulike former for arbeid, for det meste i gruvene, mens mora ofte tok oppdrag i nærheten som kokke og jordmor. Både foreldrene, søsteren og de to brødrene var musikalske.

Fra hun var åtte år, stjal Elizabeth seg til å spille på brorens banjo og gitar. Hun fant fram til sin egen venstrehåndsteknikk, i begynnelsen med instrumentet på fanget. Etter noen år hadde hun fått skrapt sammen nok penger til å kjøpe sitt eget instrument. Cotten har fortalt at hun bare trengte å høre en sang sunget og spilt én gang før hun kunne spille den sjøl. Noen ganger spilte søsknene sammen; da spilte en av bødrene bass på gitaren, en annen kompet, mens Elizabeth sjøl spilte melodien. De kunne også spille på feler lagd av maisstilker, kam og papir og andre hjemmelagde instrumenter.

I en alder av tolv fulgte Elizabeth i moras fotspor og tok husarbeid i hjemmene i nabolaget. 15 år gammel gifta hun seg med Frank Cotten, som hun fikk en datter med. I de neste 25 åra spilte hun svært sjelden, og ofra seg for familien og menighetsarbeid. Ved enkelte anledninger kunne hun ta fram banjoen eller gitaren i menigheten. Da dattera stifta familie, skilte hun seg fra mannen og flytta inn hos henne i Washington D.C. 

En gang på midten av 1940-tallet mens hun arbeidde i et varemagasin i Washington, kom hun over ei lita jente som hadde kommet bort fra mora. Hun tok hånd om jenta og fikk oppsporet mora, og var snart ansatt som hushjelp hos familien. Jenta i varemagasinet var Peggy Seeger, datter i den svært musikalske og folkemusikkinteresserte Seeger-familien. Etter noen år hos Seegers kom Cotten til å tenke på at også hun en gang i tida spilte og sang. Hun tok en gitar, og etter hvert dukka hele repertoaret fra fortida opp igjen.

Mike Seeger introduserte Cotten for den voksende folkemusikkbevegelsen på 1960-tallet, og på 1970-tallet begynte hun å opptre regelmessig i større sammenhenger. I 1978 hadde hun tjent nok penger på turnevirksomhet til at hun kunne kjøpe seg et hus i Syracuse i staten New York. På sine eldre dager mottok hun mange hedersbevisninger for musikken sin, bl.a. en Grammy-pris, National Heritage Fellowship Award og flere utmerkelser fra byen Syracuse.

 Opptredener og innspillinger 
På slutten av 1950-tallet begynte Mike Seeger å gjøre opptak hjemme hos Cotten. Noen av disse kom med på plata Folksongs and Instrumentals with Guitar på Folkways Records. Flere av sangene på denne plata – særlig «Freight Train», som hun skrev da hun var 11 – er blitt standardlåter på folk song-repertoaret.

Ikke lenge etter begynte hun å spille fast med Mike Seeger, og utover på 1960-tallet ble hun gradvis oppdaga av den begynnende folkemusikkrenessansen. Blant annet spilte hun sammen med Mississippi John Hurt, John Lee Hooker, og Muddy Waters på evenementer som Newport Folk Festival og Smithsonian Festival of American Folklife. Interessen for sangene hennes inspirerte henne til å begynne å skrive nytt materiale. I 1967 gav hun ut en plate sammen med barnebarna, Shake Sugaree.

 Spillestil 
Elizabeth Cotten var venstrehendt, og hadde derfor vendt seg til å holde banjoen bakvendt. Når hun så overførte melodiene til gitaren, utvikla hun en unik stil som har fått betegnelsen «Cotten picking», og som har inspirert mange seinere gitarister.

 Innspillinger 
 Folksongs and Instrumentals With Guitar. Folkways FG 3526, 1957.
 Shake Sugaree; Libba Cotten, vol. 2. Folkways FTS 31003, 1965.
 When I'm Gone; Elizabeth Cotten, vol. 3. Folkways FA 3537, 1965.
 Elizabeth Cotten – Live!. Arhoolie 1089, 1985.
 Elizabeth Cotten m.fl.: Blues II. Vanguard 79182, 1964.

 Video og DVD 
 Masters of the Country Blues: Elizabeth Cotten and Jesse Fuller. Yazoo, 1960. 
 Elizabeth Cotten with Mike Seeger. Vestapool Productions, 1994. 
 Legends of Traditional Fingerstyle Guitar. Cambridge, Mass.: Rounder Records, 1994. 
 Mike Seeger and Elizabeth Cotten. Sparta, NJ: Stefan Grossman's Guitar Workshop, 1991. 
 Jesse Fuller and Elizabeth Cotten. Newton, NJ: Yazoo Video, 1992. 
 Me and Stella: A film about Elizabeth Cotten. New Brunswick, NJ: Phoenix Films and Video, 1976. 
 John Fahey, Elizabeth Cotten: Rare Performances and Interviews. Vestapool Productions, 1969, 1994. 
 Rainbow Quest with Pete Seeger. Judy Collins and Elizabeth Cotten. Shanachie Entertainment, 2005. 
 Libba Cotten, an interview and presentation ceremony. Schomburg Center for Research in Black Culture, 1985. 
 Homemade American Music. Aginsky Productions, 1980. 
 Elizabeth Cotten in concert, 1969, 1978, and 1980. Vetstapool Productions, 1969, 2003. 
 The Guitar of Elizabeth Cotten. Sparta, NJ: Stefan Grossman's Guitar Workshop, 2002. 
 The Downhome Blues. Los Angeles, California: Distribuert av Philips Interactive Media, 1994. 
 Elizabeth Cotten Portrait Collection. Public Broadcasting System, United States, 1977-1985.

 Referanser 

 Eksterne lenker 


 allmusic.com - Biografi og detaljer diskografi
  Klipp fra en opptreden i 1969
 Remembering Elizabeth Cotten, Eclectica Magazine, Acoustic Guitar Magazine
 Noen tekster

Kategori:Folkemusikere fra USA
Kategori:Bluesmusikere fra USA
Kategori:Personer fra Chapel Hill
Kategori:Personer fra Washington, D.C.